Ιωνικός Νέας Φιλαδέλφειας (καλαθοσφαίριση γυναικών)

Ο **Ιωνικός Αθλητικός Σύλλογος Νέας Φιλαδέλφειας** είναι ελληνικό αθλητικό σωματείο που δραστηριοποιείται με έδρα την περιοχή της Νέας Φιλαδέλφειας, συνοικία της Αθήνας στην Αττική. Επίσημο έτος ίδρυσής του είναι το 1930 και οι αθλητές του αγωνίζονται φορώντας εξοπλισμό σκούρου μπλε, λευκού και γαλάζιου χρώματος. Στο έμβλημα του συλλόγου απεικονίζεται μια ασπίδα. Αντλεί το όνομά του από την ιστορική περιοχή της Ιωνίας στη Μικρά Ασία. Καλλιεργεί μεταξύ άλλων και το άθλημα της καλαθοσφαίρισης. Διαθέτει τμήμα τόσο ενήλικων γυναικών, καθώς και αθλητριών νεαρότερων ηλικιακών ομάδων. Αθλητική έδρα των τμημάτων αυτών είναι το Κλειστό Δημοτικό Γυμναστήριο *«Ζαχαρίας Αλεξάνδρου»*.

## Ιστορική αναδρομή
### Αναβίωση και πρώτα χρόνια στο Πρωτάθλημα Αττικής
Το σύγχρονο τμήμα καλαθοσφαίρισης ενηλίκων γυναικών του συλλόγου ιδρύθηκε το 2016, με την προγενέστερη ομάδα να γυρνά αρκετά πίσω στον χρόνο. Ομάδα κορασίδων υπήρχε ήδη από το 2014 επιβιώνοντας κυρίως χάρις στην επιμονή γονέων που διατηρούσαν λειτουργικό το ανοιχτό γήπεδο όπου διεξάγονταν οι προπονήσεις ανεξαρτήτως καιρού. Η δημιουργία τμήματος ενηλίκων ήταν βασική προϋπόθεση για να διασφαλίσει το τμήμα ώρες προπόνησης στο Κλειστό Γυμναστήριο *«Ζαχαρίας Αλεξάνδρου»*.  

Πρώτος προπονητής της ομάδας (και μετέπειτα υπεύθυνος όλων των ομάδων καλαθοσφαίρισης του συλλόγου) υπήρξε ο Χρήστος Σκαλωμένος. Ο Ιωνικός ξεκίνησε κατά το αναμενόμενο να αγωνίζεται στη χαμηλότερη βαθμίδα, από την Γ' Κατηγορία Γυναικών της Ε.Σ.Κ. Αττικής. Για την περίοδο 2016&#45;17 συγκρότησε μαζί με άλλες 13 ομάδες τον 1ο Όμιλο, στα πλαίσια του οποίου πέτυχε να υποστεί μόλις 2 ήττες σε 26 αγωνιστικές. Στην τελική κατάταξη της Κανονικής Περιόδου βρέθηκε στη 2η θέση, πίσω μόνο από την Παλατιανή. Ακολούθως διεξήχθησαν αγώνες κατάταξης μεταξύ των πρώτων, δεύτερων και τρίτων των δύο Ομίλων, προκειμένου να δημιουργηθεί σειρά προτεραιότητας ανόδου στη Β' Κατηγορία. Ο Ιωνικός διασταυρώθηκε με τον Άγιο Νικόλαο Παλλήνης τον οποίο αντιμετώπισε σε ουδέτερη έδρα στη Δάφνη. Κατάφερε να εξασφαλίσει οριακή νίκη με σκορ 45-44, με αποτέλεσμα να καταλάβει οριστικά την 3η θέση στο σύνολο της Γ' Κατηγορίας. Την ίδια χρονιά ο Ιωνικός διαγωνίστηκε και στο Κύπελλο Αττικής, ξεπερνώντας αρχικά τη 2η Αγωνιστική της Α' Φάσης άνευ αγώνος. Γνώρισε τον αποκλεισμό στην 1η Αγωνιστική της Β' Φάσης όπου ηττήθηκε με σκορ 38-50 από την ομάδα Εστία Φιλίας - Θησέας.

Την επόμενη αγωνιστική περίοδο, 2017&#45;18, ο Ιωνικός δοκίμασε τις δυνάμεις του στο Πρωτάθλημα της Β' Κατηγορίας. Εκεί 12 σύλλογοι της Αττικής συγκρότησαν έναν και μοναδικό Όμιλο. Η ομάδα της Νέας Φιλαδέλφειας ολοκλήρωσε τις αγωνιστικές της υποχρεώσεις έχοντας συγκεντρώσει 11 νίκες και 11 ήττες, όσες και η ομάδα της Παλατιανής. Βρέθηκε στη θέση της ευνοημένης της ισοβαθμίας, τερματίζοντας στην 7η θέση της κατάταξης. Έχοντας μείνει εκτός Play-Offs, τα οποία αφορούσαν την οριστικοποίηση των θέσεων 2 έως 5, η πορεία του Ιωνικού σταμάτησε στο σημείο αυτό. Σε ό,τι αφορά το Κύπελλο Αττικής, στα πλαίσια της Α' Φάσης νίκησε δύο διαδοχικούς αντιπάλους: αρχικά τη Δόξα Βύρωνος με σκορ 41-29 και στη συνέχεια το Ζ.Α.Ο.Ν.. Τελικά την πορεία του διέκοψε στην 1η Αγωνιστική της Β' Φάσης η Νέα Κηφισιά, που επικράτησε στη Νέα Φιλαδέλφεια με σκορ 38-45. 

Την επόμενη χρονιά, 2018&#45;19, η ομάδα της Νέας Φιλαδέλφειας προσπάθησε εκ νέου στο Πρωτάθλημα της Β' Κατηγορίας διατηρώντας το δυναμισμό της. Ξανά 12 σύλλογοι συνέθεσαν έναν και μοναδικό Όμιλο. Το πέρας της Κανονικής Περιόδου βρήκε την ομάδα σε πολύ βελτιωμένη θέση και ειδικότερα μία κάτω από την κορυφή όπου είχε σκαρφαλώσει το Παγκράτι. Ο απολογισμός της ήταν 17 νίκες και 5 ήττες. Η ανταγωνιστικότητα της Κατηγορίας τη δεδομένη χρονιά αποδεικνύεται από το γεγονός ότι στις θέσεις 2 έως 4 ισοβάθμισαν οι ομάδες: Ιωνικός Νέας Φιλαδέλφειας, Τούφα Χαλανδρίου και Προμηθέας Χαλανδρίου. Ο Ιωνικός πέρασε επιτυχώς στα Play-Offs ανόδου όπου διασταυρώθηκε με τον 5ο της κατάταξης, τον Άγιο Νικόλαο Παλλήνης. Αναδείχτηκε νικητής στη σειρά με δύο διαδοχικές νίκες: μία εντός έδρας με σκορ 58-35 και μία εκτός έδρας με σκορ 31-42. Τέλος αναδείχθηκε οριστικά δευτεραθλητής της Β' Κατηγορίας αφού ξεπέρασε και το εμπόδιο του νικητή της έτερης σειράς, Προμηθέα Χαλανδρίου. Ειδικότερα τον νίκησε εντός έδρας με σκορ 48-40, σφραγίζοντας την άνοδο. Στο θεσμό του Κυπέλλου ο Ιωνικός επιβίωσε και πάλι της Α' Φάσης πετυχαίνοντας δύο νίκες: μία εντός έδρας απέναντι στην Τούφα Χαλανδρίου με σκορ 49-38 και μια εκτός έδρας απέναντι στη Δάφνη Δαφνίου με σκορ 30-34. Αποκλείστηκε και πάλι στην 1η Αγωνιστική της Β' Φάσης από το μετέπειτα Κυπελλούχο Άρη Χολαργού που νίκησε στο μεταξύ τους παιχνίδι με σκορ 58-60. 

Η αγωνιστική περίοδος 2019&#45;20 υπήρξε «ενδιαφέρουσα» από πολλές απόψεις. Αρχικά ήταν η χρονιά που η ομάδα πραγματοποίησε το ντεμπούτο της στην απαιτητική Α' Κατηγορία Αττικής. Για άλλη μια χρονιά βρέθηκε να διεκδικεί την κορυφή απέναντι σε 11 αντιπάλους. Η άφιξη της Πανδημίας του COVID-19 στην Ελλάδα είχε σαν συνέπεια την οριστική διακοπή του Πρωταθλήματος μετά την 20η Αγωνιστική, με δύο να απομένουν πριν τη λήξη της Κανονικής Περιόδου. Εκείνη τη στιγμή η ομάδα του Ιωνικού βρισκόταν στην 5η θέση με συλλογή από 11 νίκες και 9 ήττες (όσες είχε συλλέξει και ο 6ος Ωρωπός). Δεν στάθηκε εφικτό να συνεχιστεί το Πρωτάθλημα και έτσι οι βαθμολογίες επικυρώθηκαν όπως ακριβώς είχαν διαμορφωθεί μέχρι την ημέρα διακοπής της αγωνιστικής δράσης. Οι υποχρεώσεις της ομάδας στο Κύπελλο είχαν, εντούτοις, προλάβει να ολοκληρωθούν ομαλά. Ο Ιωνικός ξεκίνησε απευθείας στη Β' Φάση αύτη τη φορά, ξεπερνώντας αρχικά εκτός έδρας το εμπόδιο της Αναγέννησης Γραμματικού με σκορ 61-69. Στη 2η Αγωνιστική αποκλείστηκε με σκορ 49-59 για δεύτερη συνεχή χρονιά από τον Άρη Χολαργού (ο οποίος κατέκτησε για δεύτερη συνεχή χρονιά επίσης το Κύπελλο).

Η πρωτοφανής κατάσταση οδήγησε σε έκτακτη αναδιοργάνωση του τρόπου διεξαγωγής των Πρωταθλημάτων της Ε.Σ.Κ. Αττικής την επόμενη χρονιά με τους διοργανωτές να καλούνται να αυτοσχεδιάσουν εν μέσω μιας πολύ δύσκολης συγκυρίας. Παρά την προσπάθειά τους, ωστόσο, η αγωνιστική περίοδος 2020&#45;21 ολοκληρώθηκε ακόμη πιο άδοξα αρχές Νοέμβρη με μόλις 3 αγωνιστικές να έχουν διεξαχθεί. Τα Πρωταθλήματα της Ε.Σ.Κ.Α. όπως και αυτά των περισσότερων Ενώσεων, συμπεριλαμβανομένης της Α2 Εθνικής Κατηγορίας, δεν συνέχισαν ποτέ και η χρονιά θεωρήθηκε ως μη γενόμενη σε ό,τι αφορά προβιβασμούς και υποβιβασμούς. Το παράδοξο για την ομάδα του Ιωνικού τη χρονιά αυτή ήταν πως στο μικρό παράθυρο επιστροφής στην αγωνιστική δράση έφτασε πολύ κοντά στην κατάκτηση του Κυπέλλου Αττικής. Στην Α' Φάση ξεπέρασε διαδοχικά δύο ομάδες της Α' Κατηγορίας: αρχικά τη Νέα Ιωνία εντός έδρας με σκορ 63-41 και στη συνέχεια το Παγκράτι εκτός έδρας με σκορ 34-47. Στη «Φάση των 8» κληρώθηκε με τον Α.Ο. Δάφνης, τον οποίο νίκησε εμφατικά εκτός έδρας με σκορ 22-67. Στους Ημιτελικούς ήταν η σειρά του Προμηθέα Χαλανδρίου να υποκύψει στις πιέσεις του Ιωνικού με σκορ 54-49. Έτσι ο τελευταίος προκρήθηκε αρχές Οκτωβρίου στο Μεγάλο Τελικό που επρόκειτο να διεξαχθεί πολύ αργότερα, μέσα στο Μάρτιο. Το παιχνίδι αυτό, στο οποίο επρόκειτο να αντιμετωπίσει την Άμιλλα Περιστερίου δεν έλαβε χώρα ποτέ.  

Για το Πρωτάθλημα Α' Κατηγορίας Γυναικών της επόμενης περιόδου, 2021&#45;22, αποφασίστηκε ο διαμοιρασμός των ομάδων σε δύο Ομίλους των 8 συλλόγων κατά την Κανονική Περίοδο. Στο αγωνιστικό πλαίσιο του Ομίλου του ο Ιωνικός συγκέντρωσε 11 νίκες και 3 ήττες με αποτέλεσμα να καταταγεί στη 2η θέση. Ακολούθως οκτώ ομάδες, οι τέσσερις πρώτοι κάθε Ομίλου, συνέθεσαν ένα κοινό Όμιλο για τα Play-Offs όπου μετέφεραν βαθμολογία και έδωσαν μονούς αγώνες. Μέσω της διαδικασίας αυτής ο Ιωνικός κατετάγη στη 2η θέση. Τυπικά δεν προβιβάστηκε, ωστόσο ήταν η πρώτη επιλαχούσα ομάδα για άνοδο στην Α2 Εθνική εφόσον προέκυπτε κάποια κενή θέση. Πράγματι τον Ιούλιο του 2022 μια άλλη ομάδα της Αττικής που αγωνιζόταν στην Α2 Εθνική, η Ηλιούπολη, ανέστειλε τη λειτουργία της, ανοίγοντας το δρόμο της ανόδου για τον Ιωνικό. Η επιτυχία της ιστορικής αυτής χρονιάς για την ομάδα ήταν, όμως, διπλή. Στο θεσμό του Κυπέλλου Αττικής ξεπέρασε αρχικά την Α' Φάση με δύο εντός έδρας νίκες απέναντι σε έτερες ομάδες της Α' Κατηγορίας: μία απέναντι στη Νέα Κηφισιά με σκορ 54-40 και μία απέναντι στην Μ.Ε.Σ. Μαραθώνος Αναγέννηση με σκορ 68-41. Στη συνέχεια πέτυχε δύο ακόμη εκτός έδρας νίκες στα πλαίσια της Β' Φάσης: μία απέναντι στον Ανταίο Κυψέλης με σκορ 59-79 και μία απέναντι στον Άγιο Νικόλαο Παλλήνης με σκορ 30-62. Ακολούθως έλαβε μέρος στο Final-4 που διεξήχθη στο Κλειστό Γυμναστήριο του Γέρακα στις 16 και 17 Απριλίου. Στον Ημιτελικό υπερκέρασε το εμπόδιο της Τούφας Χαλανδρίου με σκορ 36-48. Στον Τελικό υποχρέωσε σε ήττα τον Προμηθέα Χαλανδρίου με σκορ 64-46, με την ομάδα του Χρήστου Σκαλωμένου να κατακτά τον τίτλο του Κυπελλούχου Αττικής για το έτος 2022. Αρχηγός της ομάδας του Ιωνικού ήταν η καλαθοσφαιρίστρια Ιφιγένεια Ψωμά, ενώ πολυτιμότερη παίκτρια του αγώνα αναδείχθηκε η Δήμητρα Καμπουράκη.

### Άνοδος στην Α2 Εθνική Κατηγορία (2022&#45;σήμερα)
Στις 17 Σεπτεμβρίου 2022 ο Ιωνικός Νέας Φιλαδέλφειας πραγματοποίησε την πρώτη του συμμετοχή σε αγώνα για το Κύπελλο Ελλάδος. Κληρώθηκε στη δική του έδρα και αντίπαλός του ορίστηκε η Άμιλλα Περιστερίου, η οποία είχε μόλις ανέλθει μαζί του στο επίπεδο των Εθνικών Πρωταθλημάτων. Η δεύτερη κατάφερε τελικά να αποκλείσει τον Ιωνικό με το τελικό σκορ να διαμορφώνεται σε 44-63. Οι πολυάριθμες ομάδες της Α2 Εθνικής Κατηγορίας χωρίστηκαν το καλοκαίρι σε τέσσερις Ομίλους, με τον Ιωνικό να μοιράζεται έναν με άλλες οκτώ ομάδες της νότιας Ελλάδας. Η λήξη της Κανονικής Περιόδου του Πρωταθλήματος της χρονιάς 2022&#45;23 βρήκε την ομάδα της Νέας Φιλαδέλφειας στη 2η θέση της βαθμολογικής κατάταξης με απολογισμό 10 νίκες και 4 ήττες. Στάθηκε δε η τυχερή ισοβαθμίας με την Αγία Παρασκευή. Μετά την ολοκλήρωση της Κανονικής Περιόδου ο Ιωνικός απέκτησε λόγω θέσης το δικαίωμα συμμετοχής στη διαδικασία των Play-Offs ανόδου (όπου οι σειρές κρίνονταν στις 3 νίκες μετρώντας και τα ήδη υπάρχοντα αποτελέσματα μεταξύ των ομάδων). Αρχικά διασταυρώθηκε με την Αγία Παρασκευή απέναντι στην οποία ήδη είχε σημειώσει δύο νίκες. Η τρίτη νίκη επετεύχθη άμεσα στη Νέα Φιλαδέλφεια με σκορ 65-42. Ακολούθως ο Ιωνικός διεκδίκησε την άνοδο απέναντι στον Αθηναϊκό, που είχε τερματίσει πρώτος στον έτερο Όμιλο Νότου κατά την Κανονική Περίοδο. Οι δύο ομάδες δεν είχαν αποτελέσματα να μεταφέρουν, ωστόσο το ζητούμενο ήταν ξανά οι δύο νίκες. Στον πρώτο αγώνα ο Ιωνικός νίκησε στην έδρα του με σκορ 86-75. Στο επόμενο παιχνίδι ο Αθηναϊκός εκμεταλλεύτηκε την έδρα του και ισοφάρισε με σκορ 64-58. Στο τελευταίο παιχνίδι, το οποίο έλαβε χώρα και πάλι στην έδρα του Αθηναϊκού, η ομάδα του Βύρωνα αναδείχθηκε ξανά νικήτρια με σκορ 66-42. Συνεπώς ο Ιωνικός δεν κατάφερε να προχωρήσει στην προσπάθεια ανόδου στο ανώτατο επίπεδο. Την περίοδο αυτή κορυφαία σκόρερ της ομάδας (και τέταρτη παραγωγικότερη στο Νότο) αναδείχθηκε η Δήμητρα Καμπουράκη.

Το επόμενο φθινόπωρο ο σύλλογος της Νέας Φιλαδέλφειας επέστρεψε στα γήπεδα αρχικά για τις υποχρεώσεις του στο Κύπελλο Ελλάδος. Στην 1η Αγωνιστική της Α' Φάσης νίκησε εκτός έδρας τον Αμύντα Υμηττού με σκορ 40-48. Αυτό ήταν και το πρώτο του «ροζ φύλλο αγώνος» στο θεσμό. Στη 2η Αγωνιστική επικράτησε εντός έδρας απέναντι στον Κρόνο Αγίου Δημητρίου με σκορ 66-50. Εν τέλει διασταυρώθηκε στη «Φάση των 16» με την Ελευθερία Μοσχάτου. Εκεί ηττήθηκε εντός έδρας με μεγάλη διαφορά, 33-76, κι έτσι η πορεία του στη διοργάνωση έλαβε τέλος. Σε ό,τι αφορά το Πρωτάθλημα της Α2 Εθνικής Κατηγορίας για τη χρονιά 2023&#45;24, οι 14 ομάδες Νότου συνέθεσαν αυτή τη φορά έναν κοινό Όμιλο σε μια επιστροφή πλέον στην κανονικότητα. Σε αυτό το ανταγωνιστικό περιβάλλον ο Ιωνικός συγκέντρωσε μέχρι το τέλος της Κανονικής Περιόδου 22 νίκες και 4 ήττες, έχοντας την ευτυχία να τερματίσει στην κορυφή της βαθμολογικής κατάταξης. Ωστόσο η άνοδος στην Α2 Εθνική δεν επήλθε άμεσα, όπως συνέβαινε πριν το 2019, αλλά μέσω διαδικασίας Play-Offs. Στη Β' Φάση ο Ιωνικός διασταυρώθηκε με την 4η στην κατάταξη Δάφνη Αγίου Δημητρίου, με την πρόκριση να να κρίνεται στις δύο νίκες. Αρχικά ο Ιωνικός έχασε το πλεονέκτημα έδρας κατόπιν ήττας με σκορ 38-44. Στον επόμενο αγώνα ο Ιωνικός ανέκτησε το χαμένο έδαφος «σπάζοντας» με τη σειρά του την έδρα της Δάφνης με σκορ 37-45. Στο τρίτο και τελευταίο μεταξύ τους αγώνα ο Ιωνικός νίκησε εντός έδρας με σκορ 55-47. Στη Γ' Φάση ο Ιωνικός κλήθηκε να ξεπεράσει με πλεονέκτημα έδρας ένα τελευταίο εμπόδιο, αυτό του Αμύντα Υμηττού, που στην Κανονική Περίοδο είχε κατάλάβει την 3η θέση και είχε μόλις αποκλείσει τη 2η Αγία Παρασκευή. Στον πρώτο αγώνα ο Αμύντας «έσπασε» την έδρα του Ιωνικού για ένα πόντο (59-60). Στο δεύτερο παιχνίδι ο Ιωνικός «απάντησε» με τον ίδιο ακριβώς τρόπο: κέρδισε με τη σειρά του εκτός έδρας για ένα πόντο (60-61). Σε μια απίστευτη τροπή των γεγονότων το τρίτο παιχνίδι κρίθηκε και αυτό με τον ίδιο ακριβώς τρόπο: ο Αμύντας πραγματοποίησε το τρίτο διαδοχικό «σπάσιμο έδρας» με ένα πόντο, αρπάζοντας για τον εαυτό του την άνοδο στην Α1 Εθνική Κατηγορία.

### Περίοδοι σε εθνικές κατηγορίες

## Πρόσωπα



## Τρέχουσα αγωνιστική περίοδος
Κατά την τρέχουσα αγωνιστική περίοδο, 2024-25, ο Α.Σ. Ιωνικός Νέας Φιλαδέλφειας λαμβάνει μέρος στο Πρωτάθλημα της Α2 Εθνικής Κατηγορίας Γυναικών, που διοργανώνει η Ελληνική Ομοσπονδία Καλαθοσφαίρισης, και ειδικότερα στον 1ο Όμιλο (αποτελεί ουσιαστικά τον 1ο Όμιλο Νότου).

Σε ό,τι αφορά το θεσμό του Κυπέλλου Ελλάδος, ο σύλλογος κληρώθηκε στην πρεμιέρα της Α' Φάσης απέναντι στην Ελευθερία Μοσχάτου, την οποία και νίκησε εκτός έδρας με ευρεία διαφορά στο σκορ (38-74). Ακολούθως ταξίδεψε στη Θεσσαλονίκη προκειμένου να αντιμετωπίσει τον Άρη. Εκ νέου δεν αντιμετώπισε σοβαρό πρόβλημα, με το τελικό σκορ να διαμορφώνεται σε 36-68. Στη *«Φάση των 16»* υποδέχτηκε τον Παναθλητικό Συκεών, ομάδα πια της κορυφαίας εθνικής κατηγορίας. Εκεί δεν κατάφερε να πετύχει την υπέρβαση, με συνέπεια να αποκλειστεί. Το τελικό σκορ της αναμέτρησης ήταν 44-67. 

Έδρα του συλλόγου είναι το Κλειστό Γυμναστήριο «Ζαχαρίας Αλεξάνδρου», χωρητικότητας 400 καθήμενων θεατών. Πρόεδρος του διοικητικού συμβουλίου είναι ο Χρήστος Σύλλας και γενικός αρχηγός ο Αντώνης Σουλής. Καθήκοντα πρώτου προπονητή διατηρεί από την ίδρυση του τμήματος ο Χρήστος Σκαλωμένος. Το ρόστερ του Ιωνικού Νέας Φιλαδέλφειας για την αγωνιστική περίοδο 2024-2025 συνθέτουν οι παρακάτω αθλήτριες:


  

## Τμήματα υποδομής
Ο σύλλογος διατηρεί ακαδημίες νεαρών αθλητριών που λαμβάνουν μέρος στα Πρωταθλήματα που διοργανώνει η Ένωση Σωματείων Καλαθοσφαίρισης Αττικής σε επίπεδο Κορασίδων και Νεάνιδων.

## Παραπομπές


## Εξωτερικοί σύνδεσμοι

* Α.Σ. Ιωνικός Νέας Φιλαδέλφειας, επίσημος ιστότοπος.
* 
* 
* «Ιωνικός, το «πείραμα» της Νέας Φιλαδέλφειας», αφιέρωμα στη γυναικεία ομάδα καλαθοσφαίρισης του Ιωνικού από το Αθηναϊκό-Μακεδονικό Πρακτορείο Ειδήσεων (ΑΠΕ-ΜΠΕ), 5 Νοεμβρίου 2022. 
* «Ε.Σ.Κ.Α. - Final-4 Κυπέλλου Γυναικών - 17.04.2022», η αναμετάδοση του Τελικού Κυπέλλου Αττικής 2022 στο YouTube. 

Γυναικων
Κατηγορία:Ελληνικοί σύλλογοι καλαθοσφαίρισης
Κατηγορία:Ιδρύσεις ομάδων καλαθοσφαίρισης το 2016
Κατηγορία:Σωματεία Ε.Σ.Κ.Α.